
PROCES VERBAL

Nr.84 din 13.10.2010

al şedinţei Consiliului de Observatori al Instituţiei Publice Naţionale 

a Audiovizualului Compania “Teleradio-Moldova”
Începutul şedinţei: ora 16:20
Au fost prezenţi:

membrii Consiliului de Observatori Eugeniu RÎBCA, Viorica BOGATU (CUCEREANU), Raisa LOZINSCHI-HADEI, Aurelia PERU-BALAN, Vitalie ŢAPEŞ, Mariana ŞLAPAC, Viorica MEŞINĂ-PRODAN.

A lipsit: Tudor TATARU.
Ordinea de zi plasată pe site:

1. Modificarea şi completarea declaraţiei privind politica editorială pentru campania electorală.

2. Grila de emisie a postului „Moldova 1”.
3. Diverse.

E.Rîbca: Stimaţi membri ai CO, stimată audienţă, bună ziua! Constat prezenţa a 6 membri din cei 8. Toţi au fost informaţi telefonic cu excepţia dlui T.Tătaru, care nu a răspuns. Supun votului începerea şedinţei de azi.

S-a votat: “Pentru” – unanim (6 voturi).
E.Rîbca: Stimată audienţă, în conformitate cu p.35, 36, 37 din Regulamentul CO, prezenta şedinţă a fost convocată de preşedintele CO. Ordinea de zi şi materialele au fost expediate membrilor CO. Ordinea de zi a fost publicată la 11 octombrie în conformitate cu Regulamentul CO pe site-ul www.trm.md, membrii CO fiind anunţaţi cu 3 zile înainte de şedinţă.
Vă propun examinarea următoarelor chestiuni în Ordinea de zi:
1. Alegerea secretarului şedinţei din 13 octombrie 2010.

2. Modificarea şi completarea declaraţiei privind politica editorială pentru campania electorală.

3. Grila de emisie a postului „Moldova 1”.
4. Diverse.

Propun să păstrăm în Ordinea de zi punctul Diverse, detalierea căruia o vom face pe parcurs. La ultima şedinţă am promis că vom examina demersul preşedintelui CO către preşedintele Companiei privind subiectul din „Mesager” în legătură cu magazinul UNIC.
Aveţi propuneri, sugestii? Nu sunt. Supun votului Ordinea de zi enunţată.

S-a votat: “Pentru” – unanim (6 voturi).

E.Rîbca: Prima întrebare este alegerea secretarului şedinţei CO din 13 octombrie. Re-anunţ că funcţia este vacantă. Doritori de a ocupa această funcţie sunt? Nu sunt. Rog să înaintaţi candidaturi pentru numirea secretarului şedinţei de astăzi.
M.Şlapac: Dna V.Bogatu (Cucereanu).

E.Rîbca: Supun votului aprobarea hotărârii Cu privire la alegerea secretarului şedinţei din 13 octombrie 2010 a dnei V.Bogatu.
S-a votat: “Pentru” – unanim (6 voturi).
E.Rîbca: Următoarea chestiune din Ordinea de zi este Modificarea şi completarea declaraţiei privind politica editorială pentru campania electorală.   Dle C.Marin, vă ofer cuvântul.
C.Marin: Modificările propuse astăzi ţin de Regulamentul CEC care nu era aprobat la momentul adoptării Declaraţiei. Între timp, am făcut o serie de precizări şi redactări, nu doar de formă, dar şi de conţinut. Vă atenţionăm că am detaliat mai mult decât se cere. Am detaliat condiţiile de programare şi difuzare a timpului de antenă pentru publicitatea electorală. Am scris regulile astfel ca să fie clar pentru toţi.
În al doilea rând, am precizat orarul timpilor de antenă gratuiţi şi contra plată, ţinând cont că ne aşteaptă o avalanşă de publicitate electorală.
Între timp, trebuie să păstrăm şi publicitatea comercială. Am făcut nişte precizări şi în grila de emisiuni cu tentă electorală. Şi am structurat declaraţia în conformitate cu cerinţele Regulamentului CEC.
E.Rîbca: Aveţi întrebări? Nu sunt. Ofer cuvântul dlui A.Dorogan.
A.Dorogan: Ţin să subliniez că am ţinut cont de specificul radio. În sensul acesta ne-am gândit la o grilă intensă care să incite electorul. Am structurat programele, precum vedeţi, în 4 direcţii importante: „ABC electoral. Emisiune de educaţie electorală”, „Tribuna concurentului electoral” şi „Electorala 2010. Oferta electorală: întrebări, opinii, sugestii”.
Partea a doua va fi dedicată dezbaterilor şi va începe la 1 noiembrie. Am introdus ofertele electorale la 08.10 - 08.55, substituind nişte emisiuni. Conform grilei aprobate de CO, la această oră am avut o serie de emisiuni care se reluau în nocturnă. Acum, când au dispărut emisiunile respective, nu avem ce relua noaptea. Ne-am gândit că s-ar putea în nocturnă de difuzat în reluare emisiunile electorale. Acestea se vor difuza de la 00.05 până la 00.40.
E.Rîbca: P.13 din Regulamentul CEC prevede: Publicitatea electorală contra plată şi gratuită şi emisiunile de dezbateri electorale vor fi programate în orele de maximă audienţă (06.00-09.00; 18.00-23.00 pentru TV; 06.00-13.00; 17.00-20.00 pentru radio).
Dl A. Dorogan propune difuzarea acestor emisiuni în prime-time cu reluarea lor în afara orelor de prime-time.
A.Dorogan: Exact, cu atât mai mult că aceste emisiuni sunt bonusul nostru şi nu sunt prevăzute de Cod. Acestea sunt ofertele noastre, contribuţia noastră în informarea electoratului.
E.Rîbca: Sunt întrebări faţă de dl A.Dorogan? Nu sunt. Ofer cuvânt dnei A.Sârbu.
A.Sîrbu: Aş face câteva precizări privind programele electorale. Ne gândeam la o durată de 25 de minute pentru fiecare concurent electoral, între cele două buletine de ştiri principale.
Principala problemă în legătură cu acest concept este că nu ştim câţi concurenţi vom avea şi discuţiile pe care le-am avut cu echipa ne sugerează să ne gândim la un format de 20 de minute (15+5 minute gratuite), astfel ca în segmentul acesta să putem include câte 3 concurenţi electorali pe zi. Astfel vom putea încheia prezentarea platformelor electorale în luna octombrie, iar în noiembrie să începem dezbaterile.

Vreau să vă solicit părerea. În cazul când extindem timpul pentru platformele electorale, în noiembrie ar putea fi foarte multe emisiuni la temă. Am avea discuţii la tema alegerilor între buletinele de ştiri, dezbateri după ştiri, emisiunea de educaţie electorală înainte de dezbateri. Tot segmentul de prime-time va fi ocupat de emisiuni pe teme electorale. Modificarea pe care o vom face va condiţiona modificarea grilei de emisie.
C.Marin: Am putea reduce ca să folosim mai raţional timpul.

A.Sîrbu: O altă întrbare e legată de dezbaterile electorale. Am propus 2 runde de dezbateri: cu independenţii şi cu partidele politice. Modul de selectare este diferit.
În prima rundă concurenţii electorali vor fi grupaţi în ordinea înregistrării, în a doua – în  conformitate cu rezultatele alegerilor parlamentare din 29 iulie 2009. Eu aş omite din Declaraţie prevederea, precum că vor fi grupaţi în ordinea înregistrării, pe motiv că îmi pare această schimbare în Regulamentul CEC foarte importantă şi de care trebuie să ne folosim. Ei ne lasă să decidem cum să invităm concurenţii. Noi am vrut să scăpăm de aceste restricţii şi acum le introducem în declaraţia noastră. Mai aproape de finalul înregistrării concurenţilor vom prezenta regulile şi vom preciza modul de invitaţie.
A treia nuanţă este legată de publicitate. Am vrea să oferim publicitate şi pe TV Moldova Internaţional contra unei sume de bani.
E.Rîbca: Moldova 1 şi Moldova Internaţional au licenţe diferite.

A.Sîrbu: Dar nu sunt entităţi separate.

C.Marin: Propunerea nouă a dnei A.Sîrbu este nouă şi pentru noi. Nu am cunoscut-o. Nu văd nimic grozav, dacă scoatem aliniatul acesta din prima rundă...
E.Rîbca: Vă referiţi la pag.8?

C.Marin: Capitolul Ordinea şi principiile de organizare a dezbaterilor electorale. Din punctul meu de vedere, Regulamentul cere ca noi să scriem ordinea şi ea tocmai se conţine în acest aliniat. Însă noţiunea de ordine este puţin extinsă şi putem considera că este inclusă aici. Ca să nu ne legăm mâinile acum, când nu ştim tabloul general, am putea menţiona că ar putea fi modificat în decurs de 3 zile de la încheierea înregistrării concurenţilor electorali.
A.Dorogan: Acesta este un principiu şi nu-l putem omite. Modul de grupare îl stabilim apoi.
C.Marin: După ce aflăm câţi concurenţi sunt, putem stabili alte principii decât ordinea înregistrării.
Se discută.

E.Rîbca: Vreau să vă reamintesc p.8 al Regulamentului CEC: Fiecare radiodifuzor care va reflecta campania electorală depune la CCA până la 15 octombrie 2010, o declaraţie privind politica editorială pentru campania electorală. Declaraţiile vor conţine:
- numele proprietarului/proprietarilor instituţiei;

- principiile reflectării campaniei electorale la instituţia de informare în masă;

- condiţiile de programare a timpilor de antenă contra plată;

- principiul de programare şi acordare a timpilor de antenă;

- orarul timpilor de antenă gratuiţi şi contra plată;

- ordinea şi principiile de organizare a dezbaterilor electorale...;
Mă întreb, ce înseamnă Ordinea şi principiile de organizare a dezbaterilor electorale? Până acum era vorba de un principiu de selectare a celora care participă la emisiunile de dezbatere. Acum nu putem estima câţi concurenţi vor fi. S-ar putea să fie 40, 60 de concurenţi. Câţi veţi invita la emisiune, puteţi decide mai târziu, însă principiul trebuie menţionat.

A.Sîrbu: Ordinea se începe de la ultima zi, cu participarea la dezbateri a partidelor mari şi mergem înapoi cu extraparlamentare, cele mici. Putem anunţa ordinea asta...
C.Marin: Putem menţiona în ordinea inversă rezultatelor alegerilor...
A.Sîrbu: Mai rămâne de văzut cum dăm independenţii.
Se discută.

V.Ţapeş: Să facem o pauză ca administraţia să ajungă la un consens.
     
E.Rîbca: Stimaţi colegi, propun să facem o pauză de 10 minute.
După pauză

C.Marin: Vă rugăm să facem rectificările următoare:
  1.pagina 3 – Principiul de programare şi acordare a timpului de antenă în loc de 1 noiembrie să fie 5 noiembrie, astfel ca să reuşim.
  2. la TV – nu câte 25, dar câte 15 minute.
  3. să fie scoase cuvintele – pe durata campaniei electorale.
  4. să luaţi în calcul că am convenit şi vă propunem să omitem aliniatul din compartimentul Ordinea şi principiile de organizare a dezbaterilor electorale care spune că În prima rundă concurenţii electorali vor fi grupaţi în ordinea includerii în buletinele de vot, în a doua – în conformitate cu rezultatele alegerilor parlamentare din 29 iulie 2009, iar în cazul concurenţilor electorali care nu au participat în alegerile respective va fi aplicată ordinea alfabetică.

E.Rîbca: Principial nu sunt de acord de a scoate acest aliniat şi am să-l pun la vot. Cine este pentru aprobarea primei modificări în capitolul Principiul de programare şi acordare a timpului de antenă?

S-a votat: “Pentru” – unanim (7 voturi).

 C.Marin: În ceea ce priveşte dezbaterile propun să fie omis aliniatul În prima rundă concurenţii electorali vor fi grupaţi în ordinea includerii în buletinele de vot, în a doua - în conformitate cu rezultatele alegerilor parlamentare din 29 iulie 2009, iar în cazul concurenţilor electorali care nu au participat în alegerile respective va fi aplicată ordinea alfabetică. Motivaţia este că nu cunoaştem astăzi lista totală de concurenţi electorali. Practic ne-am fixat nişte principii neavând informaţia. S-ar putea întâmpla ca să ajungem la concluzia că aceste principii să fie bune, dar e mai bine când vom elabora conceptul de dezbateri să fie şi lista concurenţilor.
Mai propunem ca în propoziţia Conceptul dezbaterilor va fi elaborat şi făcut public de Companie în primele 3 zile după încheierea înregistrării concurenţilor electorali, inclusiv va fi reconsiderată ordinea invitării şi modul de grupare a invitaţilor la dezbaterile publice să fie omisă partea, inclusiv va fi reconsiderată ordinea invitării şi modul de grupare a invitaţilor la dezbaterile publice. În locul acesteia să fie introdusă el va fi propus spre contrasemnare tuturor concurenţilor electorali.

M.Şlapac: Trebuie să fie puţin redactată.

C.Marin: Sigur.
Se discută.

E.Rîbca: În ceea ce priveşte excluderea aliniatului 2, sunt împotrivă, deoarece este încălcat principiul clar stabilit în Regulamentul CEC, unde se prevede ce trebuie să conţină o declaraţie. Cred că acest principiu trebuie să fie prezent în declaraţia Companiei.

V.Meşină-Prodan: Sunt de acord cu ceea ce aţi spus, dar reieşind din ceea ce s-a propus, conţinutul acestui aliniat ar putea crea confuzii.
E.Rîbca: La ce fel de confuzii vă referiţi?
V.Meşină-Prodan: Ordinea poate să nu fie foarte bună.

A.Dorogan: În asemenea situaţii aş opta pentru puţină liberate a mass-media. Legiuitorii au făcut multe restricţii pentru mass-media. Radiodifuzorii au fost limitaţi. Poate e pentru prima dată când CEC dă un spaţiu liber, de a fi liber, de a ne asuma responsabilităţi. Dacă lăsăm o săptămână şi apoi elaborăm un concept bun, consider că ar fi cazul ca CO să ne dea timpul ăsta de gândire. Să nu stabilim grila în fugă şi-n pripă. Vom avea timp şi vom face bine, aşa cum am făcut în referendum.
C.Marin: Nu trebuie să existe nicio temere. În primul aliniat se conţin destule elemente de ordine şi principii de organizare a dezbaterilor electorale. Pentru a fi corecţi şi a adopta nişte principii judicioase pentru publicul nostru, să lăsăm problema dată să fie discutată mai târziu.
E.Rîbca: Voi da citirii ce trebuie să fie în declaraţie: ordinea şi principiile de organizare a dezbaterilor electorale. Avem ordine, dar nu până la capăt şi care sunt principiile?

C.Marin: Dezbaterile electorale se vor desfăşura în doua runde – este o ordine. Separat pentru concurenţii electorali-partide/blocuri politice şi concurenţii electorali independenţi – principiu.

CCA ne-a spus că în lipsa acestui compartiment, va fi cel mai bun document. Trebuie să avem spaţiu de manevră ca să existe iniţiativă jurnalistică.

E.Rîbca: Nu văd niciun principiu.

R.Lozinschi-Hadei: La referendum nu ştiam cum vor fi dezbaterile şi am votat. A fost bine. Acum nu este important să ştim ordinea în care vor apărea concurenţii. O să fie mulţi. 

Membrii CO discută.

A.Dorogan: În multe ţări nu se fac asemenea concepţii, cum se fac la noi. Instituţia le elaborează cu concurenţii electorali în cadrul unei şedinţe comune. Noi trebuie să stabilim nişte reguli clare de joc. Avem un Regulament CEC şi e păcat să nu profităm de el, de libertatea pe care o oferă.
E.Rîbca: Dar în regulament scrie că trebue să stabilim ordinea şi principiile de organizare. Nu avem niciun principiu.

R.Lozinschi-Hadei: Faptul că partidele şi independenţii sunt aparte este deja un principiu.

E.Rîbca: E un principiu discriminatoriu.

A.Dorogan: Cine spune? Sunt condiţii egale când stă un partid mare şi un independent? Este dreptul nostru de a stabili un principiu.

R.Lozinschi-Hadei: E clar că nu poate să concureze cu un partid.

Membrii CO discută.

R.Lozinschi-Hadei: Să votăm.
E.Rîbca: A fost înaintată propunerea de a exclude aliniatul 2: În prima rundă concurenţii electorali vor fi grupaţi în ordinea includerii în buletinele de vot, în a doua - în conformitate cu rezultatele alegerilor parlamentare din 29 iulie 2009, iar în cazul concurenţilor electorali care nu au participat în alegerile respective va fi aplicată ordinea alfabetică. Cine este pentru, rog să votaţi.

S-a votat: “Pentru” – 5 voturi (V.Cucereanu, V.Meşină-Prodan, 
                                M.Şlapac, R.Lozinschi-Hadei, A.Peru-Balan).
E.Rîbca: Propunerea se acceptă. Amintiţi-mi care a fost propunerea următoare.

C.Marin: Conceptul dezbaterilor va fi elaborat şi făcut public de Companie în primele 3 zile după încheierea înregistrării concurenţilor electorali, inclusiv va fi reconsiderată ordinea invitării şi modul de grupare a invitaţilor la dezbaterile publice să fie omisă partea, inclusiv va fi reconsiderată ordinea invitării şi modul de grupare a invitaţilor la dezbaterile publice. În locul acesteia să fie introdusă el va fi propus spre contrasemnare tuturor concurenţilor electorali. În felul acesta ne vom convinge că ei cunosc şi ştiu condiţiile.

A.Dorogan: Sau putem scrie Conceptul va fi adus la cunoştinţa concurenţilor.
C.Marin: Da, am putea omite ultima propoziţie şi ar putea fi în felul următor: Conceptul dezbaterilor va fi elaborat şi făcut public de Companie în primele 3 zile după încheierea înregistrării concurenţilor electorali.

E.Rîbca: Am următoarea propunere: să scriem că acest concept va fi publicat pe site-ul trm.md. Cine este pentru?
S-a votat: “Pentru” – unanim (7 voturi).

E.Rîbca: Propun la vot exluderea din acest capitol a ceea ce urmează ... separat pentru concurenţii electorali-partide/blocuri politice şi concurenţii electorali independenţi. Această sintagmă încalcă principiul de egalitate în şansă a concurenţilor electorali. Sunt de acord că partidul nu concurează cu cel independent, dar...
C.Marin: Codul electoral conferă statute diferite partidelor şi independenţilor, pentru că fiecare are prag diferit de trecere în Parlament. Şi aceasta este discriminare. Un independent nu îşi poate asuma angajamente liberale. Noi le dăm aceleaşi condiţii şi timp de antenă. Dacă nu le dădeam, atunci era discriminare.
V.Meşină-Prodan: Am putea omite aliniatul acesta.
E.Rîbca: Cine este pentru excluderea sintagmei... separat pentru concurenţii electorali-partide/blocuri politice şi concurenţii electorali independenţi?

S-a votat: “Pentru” – 5 voturi (E.Rîbca, V.Cucereanu, V.Meşină-
                                                 Prodan, M.Şlapac, V.Ţapeş).

                „Împotriva” – 2 voturi (R.Lozinschi-Hadei, A.Peru-Balan).


E.Rîbca: Mai sunt propuneri privind conţinutul declaraţiei?
C.Marin: Vrem să revenim la taxele pentru publicitate. Îl invităm pe dl V.Cojocaru care are nişte argumente.

V.Cojocaru: Şi în această campanie venim cu nişte preţuri moderate pentru serviciile pe care le prestăm. Ele sunt în limita preţurilor comerciale, oferite de Companie. Mai ales, este preţul de 400 de euro pentru un minut de publicitate la TV şi de 70 de euro pentru un minut la Radio Moldova. Adiţional, dorim să propunem serviciile pentru publicitate la TVMI, pentru că este un post cu acoperire în reţeaua de cablu în RM. Se presupune că va prezenta interes pentru unii concurenţi de a plasa publicitate. Propunerea noastră pentru TVMI este de 100 de euro per minut.
Concomitent, am vrea să vă aducem la cunoştinţă că am pregătit şi o grilă pentru calupurile publicitare. În declaraţie este înserată şi grila pentru publicitate gratuită şi contra plată. Ele sunt separate ca şi timp, este un mecanism care permite mai uşor de contabilizat timpul.
Un alt motiv pentru care propunem publicitate electorală la TVMI este plasarea în pachet. În acest caz, tehnologic intervin nişte chestii de montare, pentru că va fi o procedură similară cu cea de la TV Moldova 1.
E.Rîbca: Am o întrebare. Potrivit art.641 alin.(5) din Codul electoral Plata pentru timpii de antenă acordaţi concurenţilor electorali nu poate depăşi plata încasată în mod obişnuit pentru publicitatea comercială. Avem un act prin care este specificată suma de 350 de euro şi dvs propuneţi 400 de euro. La radio este scris 50 de euro şi dvs propuneţi 70 de euro. Mai solicitaţi suma de 1000 de euro pentru producerea publicităţii, la radio – 100 de euro. În condiţiile în care în Codul electoral scrie că plata pentru timpii de antenă acordaţi concurenţilor electorali nu poate depăşi plata încasată în mod obişnuit pentru publicitatea comercială, cum argumentăm?

A.Dorogan: În campania din 2009 la TV au fost 450 de euro şi la radio – 80 de euro. Nu am ştiut de preţurile astea. Atunci era prea mare discrepanţa. Acum ar fi trebuit să crească. Am considerat că e rezonabil ceea ce am propus.

V.Meşină-Prodan: Cât este minutul de publicitate în prime-time pentru un client care nu are reducere de volum?
V.Cojocaru: Dl preşedinte a menţionat, e de 350 de euro. Pe lângă preţurile pe care le-am propus sunt şi alte preţuri propuse de alte TV.
C.Marin: ProTV va lua 540 de euro, Prime TV – 2000 euro, TV7 – 400 de euro şi NIT – 300 de euro.

A.Dorogan: Ne-am uitat la preţurile din 2009. Nu putem să ne coborâm atât. Am reieşit din realităţi.

Membrii CO discută.
V.Meşină-Prodan: Suntem obligaţi să introducem plăţile pentru producere?

C.Marin: În Regulamentul CEC este scris.

V.Meşină-Prodan: Consider că este lipsit de logică. Producerea unui spot publicitar şi plata lui reies din scenariul lui. Dacă scrieţi aici 1000 de euro, vine partidul x cu un scenariu care cere cheltuieli mai mari şi sunteţi obligaţi să produceţi acest spot. Cred că nu suntem datori să afişăm preţul producţiei pentru că sunt variabile în funcţie de scenariu.


V.Cojocaru: Dacă vorbim de radio, oricare spot se poate încadra în cele 100 de euro. Când e vorba de televiziune, într-adevăr preţurile pot varia. Odată ce avem o stipulare de la CCA, trebuie să indicăm, dar putem specifica condiţiile în contractul de oferire a serviciilor.
V.Meşină-Prodan: Vă asumaţi obligaţii pe care nu veţi reuşi să le onoraţi. Eu sunt împotriva acestui punct.

E.Rîbca: Propuneţi să-l excludem?
V.Meşină-Prodan: Sigur, sunt sporturi de 20 000 de euro.
V.Ţapeş: În situaţia aceasta trebuie să facem tot posibilul. Aţi selectat bine timpii de antenă pentru publicitate gratuită şi contra plată? Dar poate veni cineva care nu are posibilităţi de a face publicitate cu plată, cum se procedează?
E.Rîbca: Se acordă câte un minut gratuit pentru fiecare concurent în fiecare zi.
Stimaţi colegi, eu voi vota împotriva acestei prevederi, privind plata pentru publicitate. Vă reamintesc că s-au propus 400 de euro la TV şi la radio – 70 de euro. În schimb, preţul unui minut de publicitate comercială este de 350 de euro la TV şi 50 de euro la radio.
Membrii CO discută.

E.Rîbca: Stimaţi colegi, eu voi vota împotrivă, potrivit regulamentului nostru. Supun votului propunerea de a modifica prevederea pivind publicitatea cu următoarea: Tarifele pentru un minut de publicitate constituie: la Televiziune – 400 euro, iar la Radiodifuziune – 70 euro.

S-a votat: “Pentru” – 5 voturi (V.Cucereanu, R.Lozinschi-Hadei,      

                                                 V.Meşină-Prodan, A.Peru-Balan V.Ţapeş).

                „Împotriva” - 2 voturi (E.Rîbca, M.Şlapac).
A.Peru-Balan: Aş propune să se revizuie tarifele pentru publicitatea comercială.
C.Marin: Vom face.
E.Rîbca: Pentru şedinţa viitoare aţi putea pregăti chestiunea respectivă sau e nevoie de o decizie?

V.Meşină-Prodan: Revizuiţi-le singur, fără consiliu.

E.Rîbca: Următoarea propunere pe care o voi susţine a fost de a scrie a doua propoziţie în următoarea redacţie: Producerea spotului publicitar:  radio – 100 euro şi TV  –1000 euro. Cine este pentru?

V.Meşină-Prodan: Am o propunere, trebuie să includem o prevedere.
V.Cojocaru: Am putea menţiona că vom produce spotul în baza Regulamentului comercial.

R.Lozinschi-Hadei: E nevoie de o frază generală, căci pot fi diferite preţuri.
V.Cucereanu: Să includem fraza: Producerea spotului publicitar electoral va fi realizat în limitele tarifelor reglementare de producere a publicităţii comerciale.

E.Rîbca: Cine este pentru adoptarea acestei propuneri?

S-a votat: “Pentru” – unanim (7 voturi).

E.Rîbca: Referitor la acest compartiment, mai sunt propuneri? Nu sunt.

Vreau să supun votului propunerea dlui A.Dorogan privind reluarea emisiunilor electorale.

A.Dorogan: În perioada electorală dorim să introducem în grilă o modificare. Vom da în reluare emisiunile de la 08.10 – 08.45 în noapte de la 00.05 – 00.40.

E.Rîbca: Supun votului această propunere.

S-a votat: “Pentru” – 6 voturi (V.Cucereanu, R.Lozinschi-Hadei,      

                                        V.Meşină-Prodan, E.Rîbca, M.Şlapac V.Ţapeş).

                „Abţinut” – 1 vot (A.Peru-Balan).

A.Sîrbu: Dorim să oferim publicului o nouă oportunitate. Până acum nu s-a difuzat publicitate electorală la TV Moldova Internaţional. Vrem să propunem concurenţilor electorali să aibă acces şi pe TVMI. Urmează să stabilim formula: fie de tarif special, sau propunem 400 + 200 de euro şi se va include publicitatea pe TVMI.
E.Rîbca: În declaraţie nu este menţionat TVMI. Trebuie să fie incluse toate condiţiile, principiile de programare, orarul.
V.Cojocaru: În cazul acceptării pentru TVMI va fi aceeaşi declaraţie.

E.Rîbca: Menţionaţi ce trebuie să completăm.
C.Marin: Trebuie să completaţi puţin, acolo unde începe grila de publicitate pentru TV este scris TV Moldova 1, doar adăugaţi TVMI.

R.Lozinschi-Hadei: Atunci vă obligaţi din start să le daţi minute gratuite.
E.Rîbca: Susţin întru totul ce a spus dna R.Lozinschi-Hadei.

Se discută.
E.Rîbca: Stimaţi colegi, se propune de a face o pauză de 10 minute.
După pauză
E.Rîbca: Se propune de a aproba orarul timpilor de antenă gratuiţi şi contra plată la TVMI, fiind făcută precizarea că orarul timpilor de antenă gratuiţi coincide cu orarul timpilor de antenă contra plată şi urmează să fie stabilit doar timpul pentru publicitatea contra plată. În principiu, având în vedere că nu se va transmite publicitatea contra plată la TVM, să fie difuzată în aceiaşi timpi, sau nu e posibil?
A.Sîrbu: Poate fi acelaşi timp. Concomitent pot avea loc.

E.Rîbca: Grila de emisie permite să aibă loc concomitent? Nu coincide cu alte emisiuni?

A.Sîrbu: Nu.

E.Rîbca: A doua întrebare o am cu privire la taxa de publicitate la TVMI, care se propune să fie în mărime de 200 euro.
C.Marin: Am o întrebare către A.Sîrbu din punct de vedere tehnic. Eu, bunăoară, nu vreau să fiu pe TVMI, cum voi fi extras din calupul publicitar?
A.Sîrbu: Vom pregăti două calupuri.

R.Lozinschi-Hadei: E absurd.

A.Dorogan: Sugerez să oferim publicitate gratuită pe ambele posturi şi cea contra plată doar la TV Moldova 1. Să nu o dăm categoric la TVMI şi să creăm posibilitate pentru viitor, dacă o să dorească. Nici concurenţii electorali, nici noi nu suntem pregătiţi să oferim acest serviciu.

V.Cucereanu: Şi dacă vrea cineva să achite taxa şi să figureze mai des pe TVMI?
Se discută.

A.Dorogan: De data aceasta putem lăsa la o parte TVMI. S-ar putea ca acest calup să meargă în ambele părţi. Poate din start să menţionăm că aceşti 400 de euro includ şi TVMI. Va fi greu de dus evidenţa.
C.Marin: Eu văd în felul următor, putem face mai multe oferte. Aceeaşi grilă este valabilă pentru TV Moldova 1 şi TVMI şi dacă vor fi împreună să dăm la discreţia concurenţilor. Am putea da la 600 de euro pe ambele posturi. Am putea face mai multe pachete.

E.Rîbca: Stimaţi colegi, formulez propunerea înaintată de dna V.Cucereanu de a adăuga la compartimenntul Taxa pentru timpul de antenă contra plată şi care va fi: la TVMI preţul pentru un minut de publicitate constituie 200 de euro. Cine este pentru?

S-a votat: “Pentru” – 6 voturi (A.Peru-Balan, V.Cucereanu, V.Ţapeş,

                                          R.Lozinschi-Hadei, V.Meşină-Prodan, M.Şlapac).

                „Abţinut” – 1 vot (E.Rîbca).

E.Rîbca: Urmează să introducem completări în această declaraţie. Cred că este nevoie de o propoziţie generală prin care să spunem ce sugera dna V.Cucereanu: TVMI preia de la TV Moldova 1 cu excepţia publicităţii electorale contra plată.
R.Lozinschi-Hadei: O putem include la orarul timpilor de antenă gratuită şi contra plată. Putem include acolo doar cuvântul TVMI.

E.Rîbca: Dna A.Sîrbu, totul ce este în grila la TV Moldova 1 se preia de TVMI?
A.Sîrbu: Totul, toate produsele.

E.Rîbca: Atunci putem adăuga TVMI?

C.Marin: Unde este orarul emisiunilor – da, însă unde este publicitatea – nu, căci cerem bani suplimentari.

E.Rîbca: Atunci putem scrie TVMI la orarul programelor electorale.
Se discută pentru concretizare.
E.Rîbca: Supun votului, includerea în orarul timpilor de antenă gratuită şi contra plată şi orarul pentru TVMI.
S-a votat: “Pentru” – unanim (7 voturi).

 E.Rîbca: Mai am câteva întrebări de precizare. Mă refer la condiţiile de programare şi difuzare a timpurilor de antenă. În ultima variantă scrie că Timpii de antenă, oferiţi gratuit şi contra plată pentru difuzarea publicităţii, sunt puşi la dispoziţia concurentului electoral în termen de 48 de ore de la înregistrarea cererilor depuse în acest scop. Timpii de antenă pentru plasarea publicităţii electorale, gratuită şi contra plată, vor fi distribuiţi concurenţilor electorali în ordinea depunerii cererilor la cancelaria Companiei. Mai departe scrie că Cererea media-plan pentru publicitatea electorală este elaborată de Departamentul Marketing şi Publicitate al Companiei. Concurentul electoral o completează coordonând cu Departamentul Marketing şi Publicitate al Companiei perioada şi grila de difuzare a publicităţii gratuite şi contra plată.
Am o întrebare faţă de Departamentul Marketing, cum vor completa media-plan, dacă nu am ajuns la data de 29?
V.Cojocaru: Este vorba doar de publicitatea gratuită. Cea contra plată poate fi achiziţionată până la finele campaniei. Facem media-planurile doar până la 30 octombrie. Este menţionat în declaraţie.
A.Dorogan: Ideea este că programăm publicitatea gratuită doar până la 30 octombrie, apoi mai facem o tragere la sorţi. Motivul este ca să nu fie aceeaşi oameni. Întrucât prima etapă este mai haotică, după aceasta facem o reorganizare.
C.Marin: Am făcut careva modificări, şi anume: Timpii de antenă pentru plasarea publicităţii electorale gratuită vor fi distribuiţi în două etape:
- în prima etapă: din ziua înregistrării fiecărui concurent electoral şi până pe 30 octombrie 2010, distribuirea timpilor de antenă şi ordinea amplasării spoturilor în calupurile publicitare se va face în conformitate cu ordinea depunerii cererilor de către concurenţii electorali la cancelaria Companiei.
- în etapa a doua: 1-26 noiembrie 2010, distribuirea timpilor de antenă se va realiza prin tragere la sorţi. Tragerea la sorţi va fi efectuată pe 29 octombrie, ora 10.00.
Distribuirea timpilor de antenă pentru plasarea publicităţii electorale contra plată şi amplasarea spoturilor în calupurile publicitare se va realiza pentru întreaga perioada electorală, în ordinea încheierii contractelor şi prezentării dovezii de plată la Departamentul Marketing şi Publicitate al Companiei.

E.Rîbca: Mi le-aţi expediat azi înainte de şedinţă. Membrii CO nu au modificările astea.
C.Marin: Cererea media-plan pentru publicitatea electorală este elaborată de Departamentul Marketing şi Publicitate al Companiei.
E.Rîbca: Vroiam să vă propun următoarea redactare: Concurentul electoral completează Cererea media-plan pentru publicitatea electorală, coordonând cu Departamentul Marketing şi Publicitate al Companiei perioada şi grila de difuzare a publicităţii gratuite, până la 30 octombrie 2010. Nu este mai clar aşa?
C.Marin: Nu avem nimic împotrivă.
E.Rîbca: Mai am o propunere la compartimentul Principiul de programare şi acordare a timpilor de antenă. Înainte de acesta este o frază: Compania va pune pe post spoturile publicitare cu caracter electoral, gratuite sau contra plată, cu o durata de 30 secunde fiecare, în condiţiile prevederilor Codului electoral şi Regulamentului CEC. Nu avem dreptul să refuzăm, dacă un concurent vine cu un spot de 15 secunde?
C.Marin: În Regulamentul CEC scrie că sunt obligaţi să prezinte spot de 30 de secunde.

E.Rîbca: Dacă vin cu 27 de secunde?

T.Vlas: Le dăm înapoi şi îi rugăm să le facă de 30 de secunde.

E.Rîbca: Propun să scriem se facturează la 30 de secunde şi scăpăm de multe bătăi de cap.
T.Vlas: Vor fi probleme cu contabilizarea, că au fost probleme din cauza unei secunde.

Se discută.

E.Rîbca: Propunerea mea a fost de a înlocui propoziţia Compania va pune pe post spoturile publicitare cu caracter electoral, gratuite sau contra plată, cu o durata de 30 secunde fiecare, în condiţiile prevederilor Codului electoral şi Regulamentului CEC cu Durata contabilizată a unui spot de publicitate electorală, difuzat gratuit ori contra plată, nu poate fi mai mică de 30 de secunde. În felul acesta scoatem interdicţia de a refuza spoturi de 20, 35 secunde. Cine este pentru, rog să votaţi.
S-a votat: “Pentru” – unanim (7 voturi).
E.Rîbca: La capitolul Principiul de programare şi acordare a timpilor de antenă este o propoziţie: Compania, în conformitate cu prevederile art.641 din Codul Electoral şi ale Regulamentului CEC, oferă fiecărui concurent electoral timpi de antenă gratuit în volum de 10 minute la Radio şi 5 minute la Televiziune care pot fi folosiţi până la 5 noiembrie 2010. Aceşti timpi de antenă se distribuie în ordinea înregistrării concurenţilor electorali la CEC şi sunt selectaţi de concurentul electoral din grila de emisiuni de acest gen elaborată de Companie.

Vreau să dau citirii ce este scris în Codul electoral şi ce am discutat, şi anume art.641 alin.(2): În prima săptămână a perioadei electorale, fiecare radiodifuzor depune la Consiliul Coordonator al Audiovizualului o declaraţie privind politica editorială pentru campania electorală... În campania electorală pentru alegeri parlamentare şi referendumuri republicane, radiodifuzorii naţionali, a căror listă este făcută publică de către Consiliul Coordonator al Audiovizualului în primele 3 zile ale perioadei electorale, acordă gratuit concurenţilor electorali câte 5 minute de emisie la televiziune şi 10 minute la radio în scopul expunerii programelor electorale şi informării alegătorilor.
Este o contradicţie internă dintre începutul campaniei electorale şi perioada campaniei electorale. Am putea avea în viitor careva pretenţii din partea CCA. Contradicţia însă ne permite să aprobăm varianta prezentă.
Stimaţi colegi, mai sunt alte opinii? Nu sunt. Propunerea finală vis-a-vis de acest act ţine de aprobarea Declaraţiei cu modificările aprobate. Supun votului.

S-a votat: “Pentru” – 6 voturi (A.Peru-Balan, V.Cucereanu, V.Ţapeş,

                                          R.Lozinschi-Hadei, V.Meşină-Prodan, M.Şlapac).

                „Abţinut” – 1 vot (E.Rîbca).

E.Rîbca: Următoarea chestiune din Ordinea de zi este Grila de emisie a postului „Moldova 1”. Ofer cuvântul dnei A.Sîrbu.
A.Sîrbu: Aş oferi cuvântul dnei T.Vlas, director al Departamentului programare şi coordonare, să prezinte propunerile noastre şi după aceasta vom răspunde la întrebări.

În esenţă, această grilă este una de tranziţie spre una care ar arăta aşa cum îşi doresc telespectatorii noştri, căci nu avem studii de audienţă care să indice clar ce îşi doresc ei. Cu toate acestea, anumite date la alcătuirea grilei au fost luate în calcul şi am indicat în nota informativă.

T.Vlas: Aceasta grilă este un prim pas spre o grilă atractivă, cu emisiuni mai puţine, dar mai calitative, cu o periodicitate zilnică sau săptămânală.
Este o tendinţă de a fi cât mai puţine titluri. Comparativ cu grila veche, ce conţinea 49 titluri de emisiuni, prezenta grilă numără 43 de titluri. Aceasta oferă un număr mai mare de emisiuni săptămânale. Intenţionăm ca emisiunile bilunare din grila veche să aibă acum o periodicitate săptămânală.
O altă tendinţă ar fi faptul că am ţinut cont de tranşele orare şi de audienţa ţintă. Audienţa este diferită la diferite ore. Un alt lucru de care am ţinut cont este aria tematică. Până acum nu am avut un model, căci nu ştiam cum este repartizată aria tematică la alte TV. Am aflat-o din discuţiile cu dl B.Bergant, care ne-a relatat despre modelul Sloveniei, una din cele mai bune TV publice.
Dacă vă uitaţi la aceste cifre, stăm rău la capitolul educaţie, divertisment şi sport. Am încercat să propunem mai mult, dar este o soluţie încă nedefinitivă, deoarece la educaţie am avut 1%, divertisment – 5.55% şi sport – 2,51%.

La TV situaţia este de felul următor. Aţi acceptat grila electorală. Grila propusă acum vine în contradicţie cu cea electorală. În luna noiembrie studioul nr.2 va fi ocupat cu dezbaterile electorale şi emisiunile cu caracter electoral. Nu ştiu dacă există suficiente finanţe ca fiecare echipă să treacă la alt format. În legătură cu acest fapt propunem să modificăm puţin grila. Cel puţin din noiembrie „Buna dimineaţa” să-şi modifice orele de difuzare, iar după campania electorală să acceptăm partea de jos a grilei, de la orele 21.30.
E.Rîbca: Propuneţi să nu aprobăm această grilă pentru că nu sunt finanţe?

T.Vlas: Eu am vorbit despre situaţia curentă.

V.Meşină-Prodan: Cine a scris nota? Că ne-am distrat. Aţi scris 22.30 - 24.00 – ne vizionează publicul, care nu se trezeşte devreme - businessmeni, oameni de cultură, tineri, care nu au nevoie de mult somn. Le oferim emisiuni de artă şi cultură, pentru tineri.
Se discută.
A.Sîrbu: Aş mai face câteva completări. Mai multe emisiuni îşi vor schimba formatul, periodicitatea. Am prezentat lista emisiunilor care îşi vor revedea conţinutul. Periodicitatea este un lucru important şi înseamnă un volum mai mare de lucru. Toate estimările pe care le-am făcut cu colegii de la departamentele tehnice arată că noi putem acoperi din punct de vedere tehnic emisiunile cu periodicitate mai mare.
Desigur, sunt nemulţumiri din partea colegilor din cauza locului amplasării noi a emisiunilor. De exemplu: „Vectorul european”. Ştiu că realizatorii vor să fie difuzată emisiunea în acelaşi interval. O altă nemulţumire este de la echipa care face „Fii tînăr”.
Însă orice grilă nu vom propune, vom avea comentarii.
În ceea ce priveşte potenţialul de resurse. Tehnic putem acoperi. Uman, financiar urmează să mai facem estimări. Am propus nişte modificări, dar vom ţine cont de resurse. Recunosc că trebuie să mai facem nişte investigaţii, mai ales la capitolul financiar. Principalul este să împăcăm grila cu campania electorală. Aceasta este principala provocare.
C.Marin: Eu susţin ideea de a nu aproba această grilă pentru că perioada în care ne aflăm este mult prea complicată. În campanie electorală nu se plasează o nouă grilă. Multe spaţii sunt ocupate cu material electoral. Sfatul meu este de a nu aproba, ci de a aplica unele modificări la grila existentă, prin schimbarea ordinii de emisie pentru matinal, modificarea orei de emisie a programului „Moldova în direct” şi „Buna seara” şi putem să ne gândim la emisiuni sportive.
Acestea ar fi modificările pe care le văd eu. Restul ce este prezentat în grilă, trebuie să fie conceput ca o tendinţă de dezvoltare la TV Moldova 1. Urmează ca fiecare emisiune să fie fundamentată creativ, economic, intelectual, conceptual. Fiecare emisiune trebuie să aibă un paşaport de creaţie.
Noi trebuie să modificăm grila existentă. Vom avea o lună jumătate pentru ca să lucrăm asupra detaliilor. Ar trebuie să găsim şi consensul cu colegii noştri de la TV ca fiecare să-şi găsească locul, ca să înlăturăm tensiunile, să concentrăm potenţialul şi lucrurile să meargă. Schimbarea se va produce, dar în timp.
E.Rîbca: În ceea ce priveşte subiectul pus în discuţie privind vicedirectorul TV. Sunt schimbări?
C.Marin: Vă anunţ că fostul vicedirectorul TV, Mihai Scoarţă, a fost trecut de luni în funcţia de şef al Serviciului audit intern. În câteva zile va fi emis un nou ordin cu numirea unui alt vicedirector, care va fi Efim Josanu.

V.Cucereanu: Am constatat că s-a micşorat volumul emisiunilor de artă, cultură. De ce modificaţi orele de emisie a emisiunii „Buna dimineaţa”?
T.Vlas: Am considerat că este mai eficient să o începem la 07.00.

A.Sîrbu: Audienţa creşte începând cu ora 06.00. Acum, de când au apărut ştirile, putem spune că cele de la 06.00 au audienţă mică, cele de la 07.00 şi 08.00 - bună. Asta înseamnă că trebuie să ne concentrăm pe orele 7.00, 8.00 şi 9.00.
T.Vlas: În ceea ce priveşte emisiunile de artă şi cultură „O carte pentru tine”, „Cu noi la teatru”, „Poezie şi destin”, acestea au fost incluse în cadrul unui magazin cultural. În ceea ce priveşte ştiinţa, rămâne emisiunea ca „Perpetuum mobile”.
R.Lozinschi-Hadei: Dl C.Marin a făcut nişte propuneri foarte clare. Hai să le discutăm, oricum grila nu o aprobăm azi.
V.Meşină-Prodan: Dacă această grilă propune să fie mai puţine emisiuni şi mai calitative, de ce ar fi greu de realizat acum?
C.Marin: O bună parte din forţe lucrează pentru campania electorală, o parte din timpii de antenă rezervaţi sunt ocupaţi pentru emisiunile electorale. Atunci când am anunţat ideea noii grile, nu ştiam când va avea loc campania electorală. O serie de emisiuni nu au atins gradul de coacere. Mai există unele tensiuni, care trebuie înlăturate foarte delicat. Şi mai vreau nişte estimări clare economice, căci fiecare emisiune are cost diferit.
V.Meşină-Prodan: Un an în urmă am menţionat că trebuie să facem schimbări, dar ele sunt făcute foarte lent. Am putea să discutăm un model de grilă. Mi se pare că ne mişcăm încet. Noi am monitorizat nişte emisiuni de cultură şi considerăm că trebuie de făcut ceva cât mai repede. Nu trebuie să discutăm acum despre ora 21.00, dar din punct de vedere al stimulărilor, vom rămâne fără telespectatori, deoarece facem modificările foarte lent.
E.Rîbca: Stimaţi colegi, a fost propunerea de a încheia dezbaterile. Insist asupra propunerii de a organiza o pauză şi a decide ce facem.
După pauză
E.Rîbca: Stimaţi colegi, propun să examinăm proiectul hotărârii CO Cu privire la prelungirea valabilităţii grilei de emisie a serviciului de programe „Moldova 1”. CO hotărăşte:
1. Grila de emisie a postului de televiziune „Moldova 1”, aprobată prin Hotărârea Consiliului de Observatori nr.1/161 din 10.05.2010 cu privire la grilele de emisie ale serviciilor de programe ale IPNA Compania „Teleradio-Moldova”, perioada de aplicare a căreia a fost extinsă prin Hotărârea Consiliului de Observatori nr.1/197 din 16.09.2010 cu privire la prelungirea valabilităţii grilei de emisie a serviciului de programe „Moldova 1”, este valabilă în continuare.
2. În Grila de emisie a postului de televiziune „Moldova 1” se introduc următoarele modificări:

Vă rog să le dictaţi.
A.Sîrbu: „Bună dimineaţa” se va difuza de la 7.00.
E.Rîbca: Şi în golul de la ora 6.00 ce va fi?
A.Sîrbu: Serial.
Se discută fiecare propunere.
E.Rîbca: În grila de emisie se fac următoarele modificări: „Bună dimineaţa!” va fi difuzată începând cu ora 7.00; „Moldova în direct” în zilele de luni-joi, între orele 21.40-22.40; nu vor fi difuzate programele „Politica în direct” şi „Mesager Stop Cadru”. „Bună seara” va fi difuzat între orele 21.40-23.10, „Săptămâna sportivă” între orele 22.40-23.10, „Reporter de gardă” în ziua de joi, între orele 22.40-23.10. Mai sunt careva  propuneri?
M.Şlapac: Ar trebui să punem la vot fiecare propunere.

E.Rîbca: Supun votului primul punct din hotărâre, precum că grila este valabilă în continuare.

S-a votat: “Pentru” – unanim (7 voturi).
E.Rîbca: Supun votului propunerea ca programul „Bună dimineaţa” să fie difuzat începând cu ora 7.00.
S-a votat: “Pentru” – unanim (7 voturi).

E.Rîbca: Supun votului propunerea de a omite emisiunile „Politica în direct” şi „Mesager Stop Cadru” şi să fie plasată emisiunea „Moldova în direct”.

S-a votat: “Pentru” – 5 voturi (E.Rîbca, V.Cucereanu, V.Ţapeş,

                                          R.Lozinschi-Hadei, V.Meşină-Prodan).

                          „Abţinut” – 2 voturi (A.Peru-Balan, M.Şlapac).

E.Rîbca: Programul „Bună seara” să fie difuzat între orele 21.40-23.10. Supun votului.

S-a votat: “Pentru” – unanim (7 voturi).

E.Rîbca: Se propune introducerea unei noi emisiuni, „Săptămâna sportivă”,   între orele 22.40-23.10.
S-a votat: “Pentru” – unanim (7 voturi).
E.Rîbca: Supun votului introducerea programului „Reporter de gardă” în ziua de joi, între orele 22.40-23.10.

S-a votat: “Pentru” – 6 voturi (E.Rîbca, V.Cucereanu, V.Ţapeş,

                                          R.Lozinschi-Hadei, M.Şlapac, V.Meşină-Prodan).

                          „Abţinut” – 1 vot (A.Peru-Balan).

E.Rîbca: Un alt punct din hotărâre sună în felul următor: Preşedintele şi directorul televiziunii IPNA Compania „Teleradio-Moldova” sunt în drept să modifice grilele de emisie în conformitate cu legislaţia în vigoare.

Aceasta înseamnă că nu au dreptul să modifice fără noi grila de emisie. Cine este pentru, rog să votaţi.
S-a votat: “Pentru” – unanim (7 voturi).
C.Marin: Sunt unele cazuri, când nu putem respecta întocmai grila de emisie. Bunăoară, ieri a fost meciul de fotbal Moldova – San Marino. Ce trebuia să facem? Să vă convocăm, ca să ne daţi voie?
E.Rîbca: Să elaboraţi norme foarte clare. De ce nu veniţi cu propuneri pentru grilă?
C.Marin: Nu putem, căci avem contract cu UEFA, trebuie să transmitem meciurile. Este un eveniment.
V.Cucereanu: Sunt cazuri singulare.
E.Rîbca: Elaboraţi nişte norme prin care să vă asiguraţi de asemenea situaţii.
Se discută.
E.Rîbca: În cazul propunerilor parvenite de la administraţia Companiei privind noile emisiuni, grilele de emisie ale serviciilor de programe ale IPNA Compania „Teleradio-Moldova” vor fi însoţite de informaţii succinte privind fiecare emisiune nouă (1-2 pagini).
S-a votat: “Pentru” – unanim (7 voturi).
E.Rîbca: Am o întrebare: când intră în vigoare modificările date? Toate apar la o dată sau eşalonat. Am putea lua pe rând. „Bună dimineaţa” de la ce dată?
C.Marin: De la 25 octombrie.

E.Rîbca: „Moldova în direct”?
C.Marin: De la 25 octombrie.

E.Rîbca: Programele „Politica în direct” şi „Mesager Stop Cadru” sunt stopate tot de pe 25 octombrie? Emisiunile „Bună seara”, „Săptămâna sportivă”? Am putea scrie ca prezenta hotărâre să intre în vigoare la 25 octombrie.
C.Marin: „Săptămâna sportivă” se va difuza de pe 15 noiembrie.

E.Rîbca: Şi „Reporter de gardă”?

C.Marin: Pe 25 octombrie.

E.Rîbca: Înseamnă că prezenta hotărâre intră în vigoare pe data de 25 octombrie 2010.
Stimaţi colegi, voi scrie în hotărâre fiecare emisiune, din ce dată va fi difuzată şi cum s-a votat. Vreau să supun votului hotărârea integral. Cine este pentru aprobarea hotărârii nr.213 din 13 octombrie?

A.Sîrbu: Nu mi-i clar, ce facem cu co-producţiile. Noi nu putem asigura integral cheltuielile producerii unor emisiuni. Dacă facem o coproducţie, atunci producătorii independenţi solicită exact timpul de difuzare.
E.Rîbca: În companie sunt 3-4 jurişti, care pot elabora un proiect de hotărâre pe care să-l discutaţi la nivel de administraţie, după care îl discutăm la CO. Este posibil de a găsi soluţie pentru orice situaţie.

C.Marin: Explicaţi-mi, vă rog: pe viitor, dacă avem vreo solicitare de a face vreo transmisiune în direct, o putem face fără acordul CO sau nu?
E.Rîbca: Prevederea aceasta este legală. Puneţi juriştii la lucru şi să vină cu propuneri.

C.Marin: S-ar putea de inclus în hotărâre că emisiunile „Moldova în direct” şi „Bună seara” vor fi reluate a doua zi?

E.Rîbca: Încerc a supune votului hotărârea integral.

S-a votat: “Pentru” – unanim (7 voturi).

E.Rîbca: A mai fost o propunere de a difuza în reluare a doua zi emisiunile „Moldova în direct” şi „Bună seara”. Vă rog să specificaţi ora exactă.

T.Vlas: Programul „Moldova în direct”, de la 13.00 şi programul „Bună seara”, la 13.00.

E.Rîbca: Stimaţi colegi, pot supune votului sau e necesar de a discuta? Nu sunt propuneri. Cine este pentru aprobarea următoarelor modificări? „Moldova în direct”, se va difuza a doua zi de la 13.00 şi „Bună seara” în ziua de luni de la 13.00.
V.Meşină-Prodan: Să scriem doar că vor fi în reluare, fără să specificăm ora.
E.Rîbca: Nu este corect din punct de vedere juridic.

T.Vlas: Mai avem o propunere, ca emisiunea „Moldova în direct” să fie redifuzată la 11.20 şi „Bună seara” la ora 10.50.
E.Rîbca: Supun votului reluarea emisiunii „Moldova în direct” a doua zi la 11.20.
S-a votat: “Pentru” – 5 voturi (E.Rîbca, V.Cucereanu, V.Ţapeş,

                                          R.Lozinschi-Hadei, V.Meşină-Prodan).

                „Abţinut” – 2 voturi (A.Peru-Balan, M.Şlapac).

E.Rîbca: A doua propunere este ca emisiunea „Bună seara” să fie redifuzată a doua zi la ora 10.50. Supun votului.

S-a votat: “Pentru” – 5 voturi (E.Rîbca, V.Cucereanu, V.Ţapeş,

                                          R.Lozinschi-Hadei, V.Meşină-Prodan).

                „Abţinut” – 2 voturi (A.Peru-Balan, M.Şlapac).

A.Peru-Balan: Eu nu pot decide în aşa condiţii, când totul se face din mers.

M.Şlapac: Ar fi bine ca data viitoare să fie menţionate toate schimbările în grilă.

R.Lozinschi-Hadei: În calitate de membri ai CO cunoaştem toate emisiunile de la TV Moldova 1 şi nu consider că este o problemă că se fac unele modificări din mers.

E.Rîbca: Şi eu am aceleaşi pretenţii faţă de administraţie – unele documente nu sunt expediate cu 3 zile înainte. Uneori stabilim data viitoarei şedinţe, dar eu nu am actele cu 3 zile înainte ca să vi le expediez. Ce să fac?

Stimaţi colegi, propun să trecem la chestiunea Diverse. În mape aveţi scrisoarea din partea preşedintelui CO pe care am început să o analizăm. Aveţi comunicatul de presă şi un demers din partea SA „UNIC”.
A.Sîrbu: Am investigat cazul şi este o situaţie legată de mai multe nuanţe. În informaţia prezentată de noi s-a spus că „la magazinul UNIC un vânzător avea marfa fără marcaje”. Am făcut puţine schimbări faţă de comunicat. Nu am spus că UNIC este responsabil de ceea ce s-a întâmplat.
E.Rîbca: Vreau să precizez şi să soluţionăm cazul. Aveţi scrisoarea mea în mape prin care solicit respectarea legislaţiei în vigoare. Vă întreb: s-a respectat sau nu legislaţia?

A.Sîrbu: Putem să le dăm dreptul la replică.

E.Rîbca: Ei cer rectificarea.
C.Marin: V-am prezentat informaţia cu răspunsul directorului Departamentului actualităţi.

E.Rîbca: Nu este menţionat, dacă s-a respectat legislaţia sau nu. Se putea solicita răspuns de la un jurist. Este vorba de art.16 privind lezarea onoarei, demnităţii şi reputaţiei profesionale.
Stimaţi colegi, propun să vizionăm reportajul.

R.Lozinschi-Hadei: Trebuie să vedem textul ştirii.
Membrii CO vizionează reportajul.

E.Rîbca: Stimaţi colegi, supun votului proiectul hotărârii cu privire la acordarea dreptului la rectificare. CO hotărăşte:
 1.IPNA Compania „Teleradio-Moldova”, în termen de 3 zile, va difuza rectificarea la reportajul „Se vindea argint fără acte”, difuzat în programul „Mesager” din 24 septembrie 2010.

2. Directorul televiziunii este responsabil de executarea prezentei hotărâri.

3. Prezenta hotărâre intră în vigoare în ziua adoptării.

Termenul de 3 zile e suficient?
Voci: Da.

E.Rîbca: Supun votului hotărârea enunţată.

S-a votat: “Pentru” – unanim (6 voturi, dna A.Peru-Balan a plecat).

E.Rîbca: Propun să încheiem şedinţa.

S-a votat: “Pentru” – unanim (6 voturi).

Şedinţa s-a încheiat la 21.00
Descifrare:

Natalia BEREGOI __________________

Au semnat:

1. Eugeniu RÎBCA       __________ Preşedintele Consiliului de Observatori

2. Viorica  BOGATU     _________ Secretarul şedinţei Consiliului de Observatori  

3. Viorica MEŞINĂ-PRODAN ________________

4. Aurelia PERU-BALAN ____________

5. Vitalie ŢAPEŞ ___________________

6. Raisa LOZINSCHI-HADEI _________

7.Mariana ŞLAPAC ________________

Preşedintele CO __________                                           LŞ                     Secretarul şedinţei CO  ________________


